Учене чрез преживяване и правене. Такава е идеята на новия STEM център в Профилирана гимназия „Иван Сергеевич Аксаков“ в Пазарджик, който беше открит днес от министъра на образованието и науката проф. Николай Денков. Лентата на новата училищна придобивка прерязаха директорът на училището Иванка Ваклинова и министърът на образованието и науката проф. Николай Денков.
Официални гости на събитието бяха областният управител Иван Васев, зам.-областният управител Тодор Джамбов, началникът на РУО Пазарджик Валентина Кайтазова, директорът на дирекция "Образование и култура" в община Пазарджик- Гергана Табакова. 
На влизане в новия STEM център, министър Денков бе посрещнат от ученици от гимназията. Той им благодари за изключително оригиналната и емоционална покана, която е получил по повод днешното събитие.
[bookmark: _GoBack]Гостите присъстваха на един учебен час, в който наблюдаваха представянето на ученическите демонстрации в новия STEM център, подготвени чрез прилагане на  проблемно – базирания подход на преподаване. Темата бе „Приказките на реката – от легендите до телевизионните репортажи“.
В изследователската лаборатория, финансирана по Националната програма „Изграждане на училищна STEM среда“ на МОН, ще се провежда обучението по новата учебна дисциплина „Устойчиво развитие и природосъобразен начин на живот“, която ще се изучава в класовете от първи гимназиален етап. 
  STEM центърът е разположен в два кабинета и едно хранилище, които са трансформирани в модерно учебно пространство с различни зони – за експериментиране, за представяне, за споделяне и за търсене на информация. Има и зона за учителите.
Учениците споделят , че са щастливи да учат в такава модерна и уютна учебна среда.
